text: Sitges celebra el desè aniversari de la jornada de BioEconòmic | Turisme de Sitges
  La sessió es farà presencialment el 29 d'octubre al saló d'Or del Palau de Maricel de 10 a 13 hores per debatre sobre el concepte de Biofília. També es podrà seguir de manera telemàtica a través del canal de Youtube de l'Ajuntament de Sitges. Les inscripcions són gratuïtes.
  L'Ajuntament de Sitges organitza el 29 d'octubre la desena edició de la Jornada BioEconòmic al Saló d'Or del Palau de Maricel de 10 a 13 hores. Aquesta acció, que aquest any compleix 10 anys, forma part de la iniciativa impulsada per la regidoria d'Espais Naturals en el marc de la Setmana Europea de l'Energia sostenible, que se celebra del 25 al 29 d'octubre.
  Sota el títol "Biofília, reconnectant la ciutat i els edificis amb la natura", la jornada pretén reflexionar i debatre sobre com integrar el territori i els habitatges a la natura i convertir-los en espais més naturals respectant el medi ambient. Al llarg de la jornada i de la mà d'experts es comentarà també com pot ser la construcció i la rehabilitació d'edificis més respectuosa amb la qualitat de vida i la salut de les persones en l'àmbit físic, mental emocional i social.
  L'alcaldessa de Sitges, Aurora Carbonell, inaugurarà la jornada que alhora serà presentada per Sebastià Parera, mànager de BioEconòmic. El regidor d'Urbanisme i espais naturals, Eduard Terrado, llicenciat en ciències geològiques, moderarà l'acte en el qual farà una ponència introductòria Xavier García Marquès, tècnic de medi ambient de l'Ajuntament de Sitges per explicar la importància del concepte de Biofília des de l'àmbit humà i de la biodiversitat.
  L'impacte del disseny biofílic en el benestar de les persones també es tractarà en una sessió en la qual es veuran casos d'èxit d'habitatges, edificis i territoris que aposten per la sostenibilitat així com les solucions i els materials utilitzats. Al final de les ponències hi haurà un torn de preguntes. La cloenda de la X Jornada Bioeconòmic anirà a càrrec del regidor de Sostenibilitat, canvi climàtic i transició energètica, Xavier Roig.
  Poden assistir-hi institucions públiques, arquitectes, enginyers, instal·ladors, constructors, empresaris, promotors, pimes, hotels , cases rurals, assessors de compres i comunitats de propietaris. Les inscripcions són gratuïtes i es poden formalitzar fins aquest dijous a www.bioeconomic.cat.
  Sessió presencial i virtual
  La sessió tindrà un format híbrid i serà presencial al Palau de Maricel de 10 a 13 hores i també es podrà seguir via streaming a través del canal de Youtube de l'Ajuntament de Sitges.